Κανονισμός (ΕΚ) αριθ. 2599/2001 της Επιτροπής

της 28ης Δεκεμβρίου 2001

για την πώληση υπολειμμάτων κοινοτικού ελαιολάδου που κατέχονται από τον ισπανικό, τον ελληνικό και τον ιταλικό οργανισμό παρέμβασης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1638/98 του Συμβουλίου, της 20ής Ιουλίου 1998, για την τροποποίηση του κανονισμού αριθ. 136/66/ΕΟΚ περί κοινής οργανώσεως της αγοράς στον τομέα των λιπαρών ουσιών(1), όπως τροποποιήθηκε από τον κανονισμό (ΕΚ) αριθ. 1513/2001(2), και ιδίως το άρθρο 3 παράγραφος 1,

Εκτιμώντας τα ακόλουθα:

(1) Στο πλαίσιο του καθεστώτος παρεμβάσεως και πριν από την 1η Νοεμβρίου 1998, πραγματοποιήθηκαν δημοπρασίες ελαιολάδου από τον ισπανικό, τον ελληνικό και τον ιταλικό οργανισμό παρεμβάσεως. Το εν λόγω καθεστώς καταργήθηκε από την 1η Νοεμβρίου 1998 από τον κανονισμό (ΕΚ) αριθ. 1638/98. Υπάρχουν υπολείμματα δεξαμενών σε απόθεμα σ' αυτούς τους οργανισμούς παρέμβασης. Τα υπολείμματα αυτά περιέχουν κατά το μάλλον ήττον σημαντικό ποσοστό ελαιολάδου. Για να διασφαλισθεί αρμονικό πέρασμα από το καθεστώς παρεμβάσεως στη σημερινή κατάσταση, όπου δεν υφίσταται πλέον το καθεστώς αυτό, πρέπει να επιτραπεί η θέση σε πώληση των ελαιολάδων που αγοράστηκαν από τους οργανισμούς παρεμβάσεως, με το καταργηθέν καθεστώς και τα οποία βρίσκονται ακόμη αποθεματοποιημένα σ' αυτούς.

(2) Στο άρθρο 2 παράγραφος 1 του κανονισμού (ΕΟΚ) αριθ. 2754/78 του Συμβουλίου, της 23ης Νοεμβρίου 1978, περί της παρεμβάσεως στον τομέα του ελαιολάδου(3), όπως τροποποιήθηκε από τον κανονισμό (ΕΟΚ) αριθ. 2203/90(4), προβλέπεται ότι η πώληση κοινοτικού ελαιολάδου που κατέχεται από τους οργανισμούς παρεμβάσεως διενεργείται με δημοπρασία, εκτός εάν από ειδικές συνθήκες είναι αναγκαία η προσφυγή σε άλλες διαδικασίες.

(3) Για εμπορικούς λόγους που αφορούν κυρίως το γεγονός ότι δεν υπάρχει για το εν λόγω προϊόν μία σαφώς ορισμένη αγορά και τιμές, δεν είναι δυνατόν να προβούμε στην πώληση του με τη διαδικασία της δημοπρασίας. Πρέπει, συνεπώς, ο ισπανικός, ο ελληνικός και ο ιταλικός οργανισμός παρεμβάσεως να πωλήσουν το προϊόν αυτό με τους καλύτερους όρους προσφοράς, διασφαλίζοντας την τήρηση των διατάξεων που προβλέπονται στο άρθρο 2 παράγραφος 2 του κανονισμού (ΕΟΚ) αριθ. 2754/78. Στην περίπτωση κατά την οποία μετά την πρώτη πώληση θα παρέμενε στο σύνολο του ή εν μέρει απούλητο προϊόν, θα μπορούσε να προβλεφθεί μία δεύτερη πώληση.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης λιπαρών ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο ισπανικός οργανισμός παρεμβάσεως (Fondo Espanol de Garantia Agraria, εφεξής ονομαζόμενος "FEGA"), ο ελληνικός οργανισμός παρεμβάσεως (Οργανισμός Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων, εφεξής ονομαζόμενος "ΟΠΕΚΕΠΕ"), και ο ιταλικός οργανισμός παρεμβάσεως (Agenzia per le Erogazioni in Agricoltura, εφεξής ονομαζόμενος "AGEA"), πωλούν, διασφαλίζοντας την τήρηση των διατάξεων που προβλέπονται στο άρθρο 2 παράγραφος 2 του κανονισμού (ΕΟΚ) αριθ. 2754/78, στην κοινοτική αγορά, με τους καλύτερους όρους, αντιστοίχως 22,6 τόνους, 1375 τόνους και 27,1 τόνους υπολειμμάτων δεξαμενών κοινοτικού ελαιολάδου το οποίο έχουν στην κατοχή τους και προκύπτει από παρεμβάσεις στην κοινοτική αγορά ελαιολάδου.

2. Οι προκηρύξεις διαγωνισμού κοινοποιούνται με τοιχοκόλληση από τους εθνικούς οργανισμούς παρεμβάσεως στις αντίστοιχες έδρες τους:

- FEGA - Calle Beneficencia 8, E-28004 Μαδρίτη,

- ΟΠΕΚΕΠΕ - Αχαρνών 241, GR-11253 Αθήνα,

- AGEA - via Palestro 81, I-00185 Ρώμη,

τουλάχιστον δέκα ημέρες πριν από την προβλεπόμενη για την πώληση ημερομηνία.

3. Η πώληση του προϊόντος που αναφέρεται στην παράγραφο 1 πρέπει να πραγματοποιηθεί στις 31 Ιανουαρίου 2002. Στην περίπτωση κατά την οποία κατά την πώληση αυτή δεν είναι δυνατή η πλήρης διάθεση των ποσοτήτων που αναφέρονται στην εν λόγω παράγραφο, θα μπορούσε να γίνει μια δεύτερη πώληση στις 28 Φεβρουαρίου 2002.

4. Η παραλαβή του προϊόντος πρέπει να γίνει πριν από τις 15 Μαρτίου 2002. Όσον αφορά τη δεύτερη πώληση, η παραλαβή πρέπει να γίνει πριν από τις 15 Απριλίου 2002.

5. Οι οργανισμοί που αναφέρονται στην παράγραφο 1 ενημερώνουν την Επιτροπή το ταχύτερο δυνατόν για τα αποτελέσματα των πωλήσεων.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Δεκεμβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 210 της 28.7.1998, σ. 32.

(2) ΕΕ L 201 της 26.7.2001, σ. 4.

(3) ΕΕ L 331 της 28.11.1978, σ. 13.

(4) ΕΕ L 201 της 31.7.1990, σ. 5.